VEGA præsenterer   
**Fantastiske Falch lander i Store VEGA**

*Et nyt Michael Falch soloalbum udkommer i løbet af oktober - hans smukkeste nogensinde forlyder det, og med DÉT BAND i ryggen drager han mod* Store *VEGA den 11. februar.*

Med bagagen fyldt med klassikere som ”Mød mig i mørket”, ”Superlove”, ”I et land uden høje bjerge”, ”De vildeste Fugle” og ”Den Eneste i Verden” samt spritnye sange fra et kommende album, sørger legendariske Michael Falch for, at tiden står stille og vinteren sættes på pause for en stund i Store VEGA

Den danske sangskriver, guitarist, skuespiller og forfatter dannede i 1977 rockbandet Malurt og bragede gennem radioerne i starten af firserne. Med deres andet album *Vidueskigger* brød de massivt igennem, og den unge kvintet røg på Orange Scene, hvor de sidenhen har stået ni gange.

Sangskriveren debuterede med sit første soloalbum i 1985, og sidenhen er det blevet til 13 af slagsen. Efter fleres års musikalsk pause vendte Michael Falch tilbage til scenen i 2006 med albummet, *Falder du nu*. En samling af stærke selvbiografiske sange, der bl.a. dykker ned i musikerens hårde, men vellykkede kamp mod sit alkoholmisbrug.

Michael Falch har det seneste årti gennemgået en enestående opblomstring, kunstnerisk såvel som kommercielt. Han har leveret magiske øjeblikke i det populære tv-program ”Toppen af Poppen” og turneret med de gamle venner i Malurt, hvor de i starten af året lagde et udsolgt Store VEGA ned.

**Fakta om koncerten**   
Michael Falch & Dét Band (DK)   
Torsdag den 11. februar, 2021 kl. 21.00   
Store VEGA, Enghavevej 40, 1674 København V   
Billetpris 365 kr. + gebyr   
Billetsalget starter i dag via vega.dk og Ticketmaster